Polisiewaghond kry nuwe (waarnemende) hoof(Argieffoto: SA Polisie) Die minister van polisie het Patrick Setshedi as die waarnemende hoof van die polisie se onafhanklike polisieondersoekdirektoraat (Opod) aangestel. Setshedi, ŉ ouditeur, is tans ŉ senior bestuurder by Opod en was tot onlangs die waarnemende hoof‑ finansiële beampte by die instelling. Sy voorganger, Victor Ofentse Senna, se termyn het na 12 maande op 29 Februarie verstryk. ŉ Versoek om die spertyd vir die aanstelling van ŉ nuwe hoof met twee maande uit te stel, is goedgekeur. Bheki Cele, minister van polisie, het Senna vir sy bydrae die afgelope jaar bedank en Setshedi sterkte toegewens vir die volgende twee maande in die pos. “Ons moet as ŉ span saamwerk en deurlopend verseker dat Opod toegelaat word om sy wetlike mandaat na te kom in die beste belang van die gemeenskappe wat ons dien,” het Cele gesê.